ལན།དུས་རབས་བཅུ་གཉིས་པའི་ནང་དུ་སྐུ་བལྟམས་པའི་བོན་གྱི་མཁས་གྲུབ་ཆེན་མོ་འགྲོ་མགོན་བློ་གྲོས་ཀྱི་གསུང་རྩོམ་གལ་མདོ་དྲི་མེད་གསལ་སྒྲོན་ལས་གསལ་བའི།སྨར་སྦྲག་སད་སྨར་གྱི་ལུགས་ཟེར་བ་འདི་ཡོངས་གྲགས་ལྷོ་གཏེར་དང་བྱང་གཏེར་གྱི་ཐེག་རིམ་གཉིས་ལ་སྦྱར་ཏེ་བཤད་པ་དང་།ཐིག་འགྲེལ་མེ་ལོང་དགུ་སྐོར་ལ།ཡེ་ཕྱི་མོ་རྒྱ་གར་པོའི་ལུགས་ཀྱི་ཐེག་པ་ཟེར་ཡོད།དེར་སྨར་སྦྲག་ཟེར་དོན་ནི་ཐེག་པ་རིམ་དགུའི་ཐ་སྙད་ཞང་ཞུང་སྨར་གྱི་སྐད་དང་སྤུ་རྒྱལ་བོད་ཀྱི་སྐད་གཉིས་ཐོག་ནས་ཡོད་པའི་དོན་ནམ།ཡང་ན་ཞང་ཞུང་ནས་ཐད་ཀར་བོད་དུ་འགྱུར་བ་ཞིག་ཡིན་པས་ན་དེ་ལྟར་ཟེར་སྙམ།དཔེར་ན་ཞང་ཞུང་བོན་སྐོར་ཟེར་བ་ལྟ་བུ་རེད།སད་སྨར་ཟེར་བའི་དོན་ནི།སད་ནི་ལྷ་ལ་གོ་བ་དང་།སྨར་ནི་བཟང་བ་འམ་ཡང་དག་པའི་དོན་ལ་གོ་བ་ཡིན།དོན་དུ་དག་པ་ལྷ་ཞེས་པའི་དོན་རེད།སྨར་གྱི་སྐད་ཐོག་ནས་ཡོད་པའི་ཐེག་པ་རིམ་དགུ་ཐ་སྙད་ནི།སྣང་ལྡན།རང་ལྡན།བཞེད་ལྡན།ལྷ་རྩེ།ཡང་རྩེ།སྣང་རྩེ།ལྷ་ཐོ།ཡང་ཐོ།སྤྱི་ཐོ།དང་དགུ་ནི་ཞང་སྐད་ཡིན་ཚུལ་གསལ།ཐེག་པ་དེ་དགུ་ལ་ནམ་རྒྱུན་བྱང་གཏེར་ལུགས་ཀྱི་ཐེག་པ་རིམ་དགུ་ཟེར་བ་རེད།ལྷོ་གཏེར་གྱི་ཐིག་པ་དགུ་དང་དེ་གཉིས་ཐ་སྙད་མ་འདྲ་ཙམ་ཡིན་པ་ལས་དོན་ཐོག་དགོངས་དོན་གཅིག་ཡིན་ཚུལ་གསལ་ཡོད།།